CELEX: 32017D0369
Language: hr
Date: 2017-02-27 00:00:00
Title: Provedbena odluka Vijeća (EU) 2017/369 od 27. veljače 2017. o podvrgavanju tvari metil 2-[[1-(cikloheksilmetil)-1H-indol-3-karbonil]amino]-3,3-dimetilbutanoata (MDMB-CHMICA) kontrolnim mjerama

3.3.2017   
            
            
               HR
            
            
               Službeni list Europske unije
            
            
               L 56/210
            
         PROVEDBENA ODLUKA VIJEĆA (EU) 2017/369
   od 27. veljače 2017.
   o podvrgavanju tvari metil 2-[[1-(cikloheksilmetil)-1H-indol-3-karbonil]amino]-3,3-dimetilbutanoata (MDMB-CHMICA) kontrolnim mjerama
   VIJEĆE EUROPSKE UNIJE,
   uzimajući u obzir Ugovor o funkcioniranju Europske unije,
   uzimajući u obzir Odluku Vijeća 2005/387/PUP od 10. svibnja 2005. o razmjeni informacija, procjeni rizika i kontroli novih psihoaktivnih tvari (1), a posebno njezin članak 8. stavak 3.,
   uzimajući u obzir prijedlog Europske komisije,
   uzimajući u obzir mišljenje Europskog parlamenta (2),
   budući da:
   
               (1)
            
            
               Izvješće o procjeni rizika za novu psihoaktivnu tvar metil 2-[[1-(cikloheksilmetil)-1H-indol-3-karbonil]amino]-3,3-dimetilbutanoat (MDMB-CHMICA) sastavljeno je u skladu s Odlukom 2005/387/PUP na posebnoj sjednici proširenog Znanstvenog odbora Europskog centra za praćenje droga i ovisnosti o drogama te je potom podneseno Komisiji i Vijeću 28. srpnja 2016.
            
         
               (2)
            
            
               Tvar MDMB-CHMICA svrstava se u sintetičke agoniste kanabinoidnih receptora. Sintetički agonisti kanabinoidnih receptora, koji se nazivaju i sintetičkim kanabinoidima, kemijski su raznolika skupina tvari te su funkcionalno slični Δ9-tetrahidrokanabinolu (Δ9-THC), glavnoj psihoaktivnoj tvari u kanabisu. Δ9-THC i sintetički kanabinoidi naftalen-1-il(1-pentil-1H-indol-3-il)metanon (JWH-018) i 1-(5-fluoropentil)-1H-indol-3-il]-(naftalen-1-il)-metanon (AM-2201) agonisti su kanabinoidnih receptora koji se kontroliraju na temelju Konvencije Ujedinjenih naroda o psihotropnim tvarima iz 1971.
            
         
               (3)
            
            
               Snažno djelovanje tvari MDMB-CHMICA i vrlo promjenjive količine spoja u „legal high” proizvodima predstavljaju velik rizik od akutne toksičnosti.
            
         
               (4)
            
            
               Tvar MDMB-CHMICA dostupna je na tržištu droga u Uniji barem od kolovoza 2014. i njezina prisutnost otkrivena je u 23 države članice. Obično se prodaje u komercijalnim „legal high” proizvodima u trgovinama s priborom za uporabu droga te preko interneta kao „legalna” zamjena za kanabis. Dostupne informacije ukazuju na to da tvar MDMB-CHMICA u obliku praha u velikim količinama proizvode kemijska poduzeća u Kini. Prah se uvozi u Uniju, gdje se ili obrađuje i pakira u komercijalne smjese za pušenje ili prodaje kao prah. Nema informacija o proizvodnji tvari MDMB-CHMICA u Uniji.
            
         
               (5)
            
            
               Tvar MDMB-CHMICA obično se unosi pušenjem biljne mješavine u obliku komercijalnog „legal high” proizvoda spremnog za uporabu ili, rjeđe, pušenjem samostalno pripremljene biljne mješavine. U komercijalnim proizvodima obično se ne navodi sadržava li proizvod tvar MDMB-CHMICA ili neki drugi sintetički agonist kanabinoidnih receptora. Stoga mnogi pojedinci koji su izloženi tvari MDMB-CHMICA možda ni ne znaju da je uzimaju. Uz to, takvi potrošači možda nisu svjesni doze koju konzumiraju. Proizvodni proces također može dovesti do nejednolike distribucije tvari u biljnom materijalu, zbog čega neki proizvodi sadržavaju dijelove s visokom koncentracijom kanabinoida, čime se povećava rizik od akutne toksičnosti i nastupanja masovnog trovanja.
            
         
               (6)
            
            
               Dostupni podaci ukazuju na to da tvar MDMB-CHMICA rabe uzimatelji kanabisa, „psihonauti” i oni koji se redovito podvrgavaju testiranju na droge, uključujući osobe u zatvorima.
            
         
               (7)
            
            
               Premda nema konkretnih informacija o mogućim učincima tvari MDMB-CHMICA na izravno društveno okruženje ni na društvo u cjelini, u više se izvješća navodi mogućnost nasilja i agresije kao posljedica njezine uporabe. Uz to, otkrivanje prisutnosti tvari MDMB-CHMICA u slučajevima sumnje na vožnju pod utjecajem opijata ukazalo je na mogućnost većeg rizika za javnu sigurnost.
            
         
               (8)
            
            
               U osam država članica prijavljeno je ukupno 28 smrtnih slučajeva i 25 slučajeva akutnog trovanja u kojima je otkrivena prisutnost tvar MDMB-CHMICA. Ako tvar MDMB-CHMICA postane šire dostupna i uđe u širu uporabu, to bi moglo imati znatne posljedice po zdravlje ljudi i javno zdravlje.
            
         
               (9)
            
            
               Nema dovoljno informacija koje bi ukazale na moguću uključenost organiziranog kriminala u proizvodnju i distribuciju tvari MDMB-CHMICA te trgovanje i opskrbu tom tvari u Uniji.
            
         
               (10)
            
            
               Tvar MDMB-CHMICA ne nalazi se na popisu tvari koje treba kontrolirati na temelju Jedinstvene konvencije Ujedinjenih naroda o opojnim drogama iz 1961. ili Konvencije Ujedinjenih naroda o psihotropnim tvarima iz 1971. Međutim, navedena je među tvarima koje je potrebno razmotriti na 38. sastanku Stručnog odbora Svjetske zdravstvene organizacije za ovisnosti o drogama koji daje preporuke Komisiji Ujedinjenih naroda za opojne droge o tome koje kontrolne mjere smatra primjerenima.
            
         
               (11)
            
            
               Tvar MDMB-CHMICA nema dokazanu ni priznatu uporabu u humanoj ili veterinarskoj medicini. Osim njezine uporabe u analitičkim referentnim materijalima i u znanstvenim istraživanjima u kojima se proučavaju njezina kemijska, farmakološka i toksikološka svojstva kao rezultat njezine pojave na tržištu droga, nema nikakvih naznaka da se upotrebljava u druge svrhe.
            
         
               (12)
            
            
               U izvješću o procjeni rizika navodi se da je malo dostupnih znanstvenih dokaza o tvari MDMB-CHMICA te se ističe da će biti potrebna daljnja istraživanja. Međutim, dostupni dokazi i informacije o zdravstvenim i društvenim rizicima te tvari pružaju dovoljno razloga za podvrgavanje tvari MDMB-CHMICA kontrolnim mjerama širom Unije.
            
         
               (13)
            
            
               S obzirom na to da 10 država članica kontrolira tvar MDMB-CHMICA u okviru nacionalnog zakonodavstva u skladu s njihovim obvezama prema Konvenciji Ujedinjenih naroda o psihotropnim tvarima iz 1971. te da pet država članica primjenjuje druge zakonodavne mjere za njezinu kontrolu, podvrgavanjem te tvari kontrolnim mjerama širom Unije pomoglo bi se da se izbjegnu smetnje u prekograničnom izvršavanju zakona i pravosudnoj suradnji te da se pruži zaštita od rizika koje bi njezina dostupnost i uporaba mogle predstavljati.
            
         
               (14)
            
            
               Odlukom 2005/387/PUP Vijeću se dodjeljuju provedbene ovlasti s ciljem davanja brzog i stručno utemeljenog odgovora na razini Unije na pojavu novih psihoaktivnih tvari koje su otkrile i prijavile države članice, podvrgavanjem tih tvari kontrolnim mjerama širom Unije. S obzirom na to da su ispunjeni uvjeti i postupak za pokretanje izvršavanja takvih provedbenih ovlasti, trebalo bi donijeti provedbenu odluku kako bi se tvar MDMB-CHMICA stavila pod kontrolu širom Unije.
            
         
               (15)
            
            
               Odluka 2005/387/PUP obvezujuća je za Dansku te ona stoga sudjeluje u donošenju i primjeni ove Odluke kojom se provodi Odluka 2005/387/PUP.
            
         
               (16)
            
            
               Odluka 2005/387/PUP obvezujuća je za Irsku te ona stoga sudjeluje u donošenju i primjeni ove Odluke kojom se provodi Odluka 2005/387/PUP.
            
         
               (17)
            
            
               Odluka 2005/387/PUP nije obvezujuća za Ujedinjenu Kraljevinu i ona stoga ne sudjeluje u donošenju ove Odluke, kojom se provodi Odluka 2005/387/PUP, te ona za nju nije obvezujuća niti se na nju primjenjuje,
            
         DONIJELO JE OVU ODLUKU:
   Članak 1.
   Nova psihoaktivna tvar metil 2-[[1-(cikloheksilmetil)-1H-indol-3-karbonil]amino]-3,3-dimetilbutanoat (MDMB-CHMICA) podvrgava se kontrolnim mjerama širom Unije.
   Članak 2.
   Što je prije moguće, a najkasnije 4. ožujka 2018. države članice poduzimaju potrebne mjere, u skladu sa svojim nacionalnim zakonodavstvom, radi podvrgavanja nove psihoaktivne tvari iz članka 1. kontrolnim mjerama i kaznenim sankcijama, kako je to predviđeno njihovim zakonodavstvom, u skladu s njihovim obvezama prema Konvenciji Ujedinjenih naroda o psihotropnim tvarima iz 1971.
   Članak 3.
   Ova Odluka stupa na snagu sljedećeg dana od dana objave u Službenom listu Europske unije.
   Ova Odluka primjenjuje se u skladu s Ugovorima.
   
      Sastavljeno u 27. veljače 2017.
      
         
            Za Vijeće
         
         
            Predsjednik
         
         K. MIZZI
      
   
   
      (1)  SL L 127, 20.5.2005., str. 32.
   
   
      (2)  Mišljenje od 14. veljače 2017. (još nije objavljeno u Službenom listu).